เขาค้อ แกแล็คซี่

**เขาค้อ แกแล็คซี่** อดีตแชมป์โลกรุ่นแบนตั้มเวท (118 ปอนด์) ของสมาคมมวยโลก หรือ WBA เป็นคู่แฝดกับเขาทราย แกแล็คซี่

## วัยเด็ก
เขาค้อมีชื่อจริงว่า **วิโรจน์ แสนคำ** (เดิมชื่อ สุโรจน์ แสนคำ ต่อมาได้เปลี่ยนชื่อเป็น พีระชัย แสนคำ ชื่อเล่น โรจน์) เกิดเมื่อวันที่ 15 พฤษภาคม พ.ศ. 2502 ที่บ้านเฉลียงลับ ตำบลนาป่า อำเภอเมืองเพชรบูรณ์ จังหวัดเพชรบูรณ์ โดยเขาค้อคลอดทีหลังเขาทราย แต่ความเชื่อของคนต่างจังหวัด แฝดที่คลอดทีหลังจะถือเป็นพี่ เพราะเชื่อว่าพี่จะดันให้น้องคลอดออกมาก่อน เขาค้อ จึงถือเป็นพี่ของเขาทรายไปด้วยความเชื่อนี้

ทั้งเขาทราย และเขาค้อ เป็นบุตรของนายขัน และนางคำ แสนคำ มีพี่น้องทั้งหมด 5 คน โดยมีเขาค้อเป็นคนโต เขาค้อเรียนหนังสือพร้อมกับเขาทราย และจบการศึกษาที่โรงเรียนเทคนิคเพชรบูรณ์เหมือนกัน

ทั้งเขาทราย และเขาค้อ ชอบเล่นชกมวยมาตั้งแต่เด็ก ๆ แม่ของทั้งคู่จึงซื้อนวมอันเล็ก ๆ ให้ลูกชกกันเล่น ๆ ตามประสาเด็ก ต่อมาเมื่อได้พบกับครูมวยและเทรนเนอร์คนแรก คือ ปราการ วรศิริ และมานะ เหลาประดิษฐ์ จึงได้ฝึกมวยอย่างเป็นจริงจัง

## ชกมวยไทย
เขาค้อ ใช้ชื่อในการชกมวยไทยว่า "เด่นจ๋า เมืองศรีเทพ" โดยสอดคล้องกับเขาทราย คือ "ดาวเด่น เมืองศรีเทพ" ทั้งคู่ได้ตระเวนชกไปทั่วจังหวัดเพชรบูรณ์และจังหวัดใกล้เคียง โดยเขาค้อขึ้นชกมวยไทยก่อนเขาทราย และเคยปลอมตัวชกแทนเขาทรายด้วย จนกระทั่งมาพอกับ "แชแม้" นิวัฒน์ เหล่าสุวรรณวัฒน์ จึงได้รับทั้งคู่มาอุปการะให้ชกที่กรุงเทพฯ 

## ชกมวยสากล
การชกมวยสากลอาชีพของเขาค้อ เกิดขึ้นหลังจากเขาทรายได้เป็นแชมป์โลกแล้ว ก่อนหน้านั้นเขาค้อได้เลิกชกมวยไปประมาณ 5 ปี และกลับไปทำงานประจำเป็นโฟร์แมน ต่อมาระหว่างการเตรียมตัวป้องกันแชมป์ครั้งที่ 3 เขาทรายต้องการคู่ล่อเป้าที่เข้ากันได้ดี และช่วยทำหน้าที่เป็นคู่ซ้อมลงนวมให้ เขาค้อจึงถูกเขาทรายตามกลับมาเพื่อทำหน้าที่ดังกล่าว เมื่อเขาทรายประสบความสำเร็จได้เป็นแชมป์โลกแล้ว เขาค้อจึงรับการผลักดันให้ชกมวยสากลอาชีพบ้าง เขาค้อก็ชกได้ดี ชนะนักมวยฝีมือดีหลายต่อหลายราย จนได้แชมป์แบนตั้มเวทของเวทีมวยราชดำเนิน ต่อมาจึงได้ชกกับนักมวยชาวต่างชาติ และมีชื่อเข้าอันดับโลก

## แชมป์โลกคนที่ 12
เขาค้อ แกแล็คซี่ ชิงแชมป์โลกครั้งแรกกับ วิลเฟรโด บัซเกซ นักมวยชาวเปอร์โตริโก้ โดยสามารถเอาชนะคะแนนไปได้  ชัยชนะครั้งนี้ของเขาค้อไม่ใช่เพียงทำให้เขากลายเป็นแชมป์โลกคนที่ 12 ของไทยเท่านั้น ยังสร้างประวัติศาสตร์หน้าใหม่ให้เกิดขึ้นในวงการมวยไทยด้วย คือ **เป็นนักมวยไทยรายแรกที่ได้แชมป์โลกในรุ่นแบนตัมเวท** เพราะก่อนหน้านี้ มีนักมวยไทยขึ้นชิงแชมป์ในรุ่นมาแล้วถึง 6 คน แต่ไม่มีใครประสบความสำเร็จเลยแม้แต่คนเดียว และ**เป็นประวัติศาสตร์ใหม่ของวงการมวยโลกด้วย คือ เป็นคู่แฝดคู่แรกที่ครองแชมป์โลกในระยะเวลาเดียวกัน** 

แต่ภายหลังที่ได้แชมป์โลกแล้ว เขาค้อไม่สามารถที่จะป้องกันตำแหน่งไว้ได้เลยแม้สักครั้งเดียว  โดยป้องกันตำแหน่งครั้งแรกก็แพ้ "ไอ้ผมม้า" มุน ซ็อง-กิล นักมวยเกาหลีใต้ ถึงโซล ประเทศของผู้ท้าชิงอย่างน่าเสียดาย โดยเขาค้อชกคู่ต่อสู้จนแตกไม่สามารถแข่งขันต่อไปได้ แต่กติกากำหนดว่าหากการแข่งขันยุติ จะนับคะแนนเท่าที่เกิดขึ้นในการชก โดยเมื่อรวมคะแนนแล้วเขาค้อเป็นฝ่ายแพ้ไป และเมื่อได้โอกาสแก้มือ แม้สามารถเอาชนะไปได้อย่างขาดลอยได้แชมป์โลกกลับคืน แต่เมื่อต้องป้องกันตำแหน่งครั้งแรก ในสมัยที่ 2 แพ้ทีเคโอ หลุยส์ ซีโต้ เอสปิโนซา นักมวยชาวฟิลิปปินส์ ไปในยกแรก แบบไม่น่าเชื่อ เพราะการชกยังไม่ทันได้เริ่มขึ้นเท่าไหร่ เขาค้อ จู่ ๆ ก็ล้มลงบนเวทีเสียเฉย ๆ โดยไม่ได้ถูกหมัดของคู่ชก และกรรมการก็ได้โบกมือยุติการชกทันที ด้วยเวลาเพียง 2.13 นาทีของยกแรกเท่านั้น 

การล้มลงโดยไม่ทราบสาเหตุของเขาค้อครั้งนี้ เรียกกันว่า **"โรควูบ"** ได้รับการวิพากษ์วิจารณ์กันอย่างกว้างขวาง เพราะเป็นการล้มลงแบบหมดสติโดยที่เจ้าตัวไม่รู้สึกตัว หัวพาดเชือกกั้นเวที ตาค้าง ขากรรไกรแข็ง  บ้างก็เชื่อว่า เขาค้อโดนของเล่นงาน 

อนึ่ง หลังจากที่เขาค้อได้ครองแชมป์โลกสมัยแรกแล้ว ทางรายการตามไปดูทางช่อง 9 ได้จัดมวยคู่พิเศษตามคำเรียกร้องของผู้ชมรายการ คือ จัดชกระหว่าง เขาทราย และ เขาค้อ ที่เวทีราชดำเนิน โดยให้ทั้งคู่ชกกันจริง ๆ กำหนด 3 ยก เพื่อที่จะหาว่าใครเก่งกว่ากัน ผลการชกปรากฏว่า เขาทรายเป็นฝ่ายชนะคะแนนไปในที่สุด

## แขวนนวม
หลังจากเสียแชมป์โลกในครั้งนี้ไปแล้ว ราว 2 เดือน เขาค้อได้นั่งรถเบนซ์ที่เขาทรายเป็นคนขับ เพื่อที่จะกลับบ้านที่เพชรบูรณ์ หลังจากการไปโชว์ตัวด้วยกัน เกิดอุบัติเหตุรถพลิกคว่ำ เขาค้อเจ็บหนักต้องเข้ารับการรักษาที่ห้องไอซียูนานถึง 21 วัน และทำให้เขาค้อมีรอยแผลเป็นที่กรามมาจนถึงทุกวันนี้ ขณะที่เขาทราย คู่แฝดที่นั่งไปด้วยกัน บาดเจ็บเพียงเล็กน้อยเท่านั้น และสามารถกลับมาชกมวยได้ในเวลาไม่นาน

เขาค้อ แกแล็คซี่ จึงต้องแขวนนวมไปโดยปริยายจากเหตุนี้ แต่ก็ยังคงช่วยเขาทรายเป็นคู่ซ้อมอยู่เหมือนเดิม และเมื่อเขาทรายได้แขวนนวมแล้ว เขาค้อก็เป็นผู้ดูแลกิจการต่าง ๆ ที่เขาทรายสร้างไว้ เช่น โต๊ะสนุกเกอร์ เป็นต้น 

อีกทั้งยังได้แสดงภาพยนตร์ต้นทุนต่ำเรื่อง *ข้าชื่อ..มหิงสา* โดยรับบทเป็นตัวเอกด้วย

เขาค้อ เคยทำหน้าที่เป็นเทรนเนอร์ให้แก่ แซมซั่น ส.ศิริพร แชมป์โลกหญิงคนแรกของไทย และเคยมีกิจการส่วนตัว คือ ผลิตและขายหลังคารถกระบะ รวมถึงเคยรับราชการเป็นเจ้าหน้าที่สันทนาการจังหวัดเพชรบูรณ์ รวมถึงเคยทำงานในโรงรับจำนำด้วย ปัจจุบันมีกิจการร้านลาบอยู่ย่านคลองตัน

## สถิติการชกของเขาค้อ แกแล็คซี่
* ชกชิงแชมป์ เวทีมวยราชดำเนิน
** 9 ตุลาคม พ.ศ. 2528 ชนะน็อกยก 3 ขวัญณรงค์ สวัสดิ์วารี ที่ เวทีมวยราชดำเนิน
** 30 ตุลาคม พ.ศ. 2528 ชนะน็อกยก 3 เกียรติชัย เกียรติสนธยา ที่ เวทีมวยราชดำเนิน
** 27 พฤศจิกายน พ.ศ. 2528 ชนะคะแนน รักชัย เกียรติสนธยา ที่ เวทีมวยราชดำเนิน
** 8 มกราคม พ.ศ. 2529 ชนะน็อกยก 4 มันส์ ส.จิตรพัฒนา ที่ เวทีมวยราชดำเนิน
** 19 กุมภาพันธ์ พ.ศ. 2529 ชนะน็อกยก 2 พันชัย เกียรติสนธยา ที่ เวทีมวยราชดำเนิน
** 26 มีนาคม พ.ศ. 2529 ชนะคะแนน นาคราช เกียรติสนธยา ที่ เวทีมวยราชดำเนิน
** 11 มิถุนายน พ.ศ. 2529 ชนะน็อกยก 5 รักชัย เกียรติสนธยา ที่ เวทีมวยราชดำเนิน
** 9 กรกฎาคม พ.ศ. 2529 ชิงแชมป์แบนตั้มเวท เวทีราชดำเนิน ชนะน็อกยก 5 กวางทองน้อย ศิษย์อำนวย ที่ เวทีมวยราชดำเนิน
** 3 สิงหาคม พ.ศ. 2529 ชนะน็อกยก 5 นาคราช เกียรติสนธยา ที่ เวทีมวยราชดำเนิน
** 28 กันยายน พ.ศ. 2529 ชนะน็อกยก 5 สิงห์น้อย สิงห์กรุงธน ที่ เวทีมวยราชดำเนิน
* ชกอุ่นเครื่อง และ ชกนอกรอบ
** 14 มกราคม พ.ศ. 2530 ชนะคะแนน 10 ยก เคนอิจิ โอซาก้า () ที่ เวทีมวยราชดำเนิน
** 5 เมษายน พ.ศ. 2530 ชนะคะแนน 10 ยก ชอง ยอง มัน () ที่ เวทีมวยพัทยา-ชลบุรี
** 17 พฤษภาคม พ.ศ. 2530 ชนะน็อกไม่ทราบยก เบน คาบายัค () ที่ เวทีมวยราชดำเนิน
** 25 มิถุนายน พ.ศ. 2530 ชนะน็อกยก 2 โทนี่ พรูอินท์ () ที่ เวทีมวยราชดำเนิน
** 6 กันยายน พ.ศ. 2530 ชนะน็อกยก 3 รัสเซลล์ พินน์ () ที่ เวทีมวยราชดำเนิน
** 12 ตุลาคม พ.ศ. 2530 ชนะน็อกยก 4 คอนสแตนติโน ดังกลา (ฟิลิปปินส์) ที่ เวทีมวยราชดำเนิน
** 14 ธันวาคม พ.ศ. 2530 ชนะน็อกยก 2 ดู บ็อก ชา () ที่ เวทีมวยราชดำเนิน
** 12 กันยายน พ.ศ. 2531 ชนะน็อกยก 3 จอห์น แม็คเคนน่า (ฟิลิปปินส์) ที่ เวทีมวยราชดำเนิน
** 9 พฤศจิกายน พ.ศ. 2531 ชนะน็อกยก 8 จอห์น โรดิเก้ (ฟิลิปปินส์) ที่ เวทีมวยราชดำเนิน
** 15 มกราคม พ.ศ. 2532 ชนะน็อกยก 3 แช ฮวาน ดุ๊ก (เกาหลีใต้) ที่ เวทีมวยชั่วคราว ฟาร์มจระเข้สมุทรปราการ 
** 19 กุมภาพันธ์ พ.ศ. 2532 ชนะน็อกยก 3 คอร์นิชิโอ โอแนน (ฟิลิปปินส์) ที่ เวทีมวยราชดำเนิน 
** 24 เมษายน พ.ศ. 2532 ชนะน็อกยก 4 สปิคลี่ คูดิชิ (ญี่ปุ่น) ที่เวทีมวยราชดำเนิน
* แชมป์ WBA รุ่นแบนตั้มเวท
** ชิง (สมัยที่ 1) 9 พฤษภาคม พ.ศ. 2531 ชนะคะแนน 12 ยก วิลเฟรโด บัซเกซ  () ที่ อินดอร์ สเตเดี้ยม หัวหมาก
** ป้องกันแชมป์ครั้งที่ 1 14 สิงหาคม พ.ศ. 2531 แพ้คะแนน ยก 6  มุน ซ็อง-กิล (เกาหลีใต้) ที่ โรงแรมนิวลามาด้า เรเนซองค์ โซล
** ชิง (สมัยที่ 2) 9 กรกฎาคม พ.ศ. 2532 ชนะคะแนน 12 ยก มุน ซ็อง-กิล (เกาหลีใต้) ที่เวทีมวยราชดำเนิน 
** เสียแชมป์โลก 18 ตุลาคม พ.ศ. 2532 แพ้ทีเคโอ​ ยก 1 หลุยส์ ซีโต้ เอสปิโนซา (ฟิลิปปินส์) ที่ เวทีมวยราชดำเนิน

**รวมสถิติการชกทั้งหมด 26 ครั้ง ชนะ 24 ครั้ง แพ้ 2 ครั้ง (ชนะน็อก 18 ครั้ง)**

## ผลงาน
### ละครโทรทัศน์

### ภาพยนตร์

## อ้างอิง

* สถิติการชกจาก boxrec.com 
* นิตยสารคนเด็ดฉบับพิเศษ 22 แชมป์โลกชาวไทย โดย สำนักพิมพ์ดวงตา (กรุงเทพ, พ.ศ. 2538)

## แหล่งข้อมูลอื่น
* [เทปการชกของเขาค้อทั้งหมด จาก [youtube]]

หมวดหมู่:นักมวยสากลชาวไทยจากค่ายมวยแกแล็คซี่บ็อกซิ่งโปรโมชั่น
ขเขาค้อ แกแล็คซี่
ขเค้อ แกแล็คซี่
หมวดหมู่:แชมป์โลก WBA
หมวดหมู่:ผู้ฝึกสอนมวยสากล
หมวดหมู่:นักมวยไทยชายชาวไทย
หมวดหมู่:บุคคลฝาแฝดจากประเทศไทย
หมวดหมู่:พรรคชาติไทยพัฒนา
หมวดหมู่:บุคคลในวงการมวยไทย
หมวดหมู่:นักมวยจากจังหวัดเพชรบูรณ์
หมวดหมู่:นักมวยสากลชายชาวไทย